Nordjyske Jan Tørning har fået anerkendt PTSD som en arbejdsskade som første danske brandmand - men professor undrer sig.

Nordjyske Jan Tørning har fået anerkendt PTSD som en arbejdsskade - som den første brandmand i Danmark. Det er på tide, mener professor Ask Elklit, der er professor på Videnscenter for Psykotraumatologi på Syddansk Universitet. - Det er glædeligt, men man kan virkelig undre sig over, at han er den første, og at det skal tage så lang tid, siger professoren. Brandfolk er nemlig en gruppe, der er udsat for både stort arbejdspres og voldsomme oplevelser. Særligt udsatte for PTSD Ifølge en undersøgelse fra FOA, der organiserer de fuldtidsansatte brandmænd, opfylder otte procent af ambulanceansatte og brandfolk diagnosekriterierne for PTSD, og 22 procent er i risiko for at udvikle sygdommen. Til sammenligning viser en undersøgelse fra VIVE, at 3,7 procent af polititjenestemænd opfylder diagnosekriterier for PTSD, mens det gælder for 13,5 procent af fængselsbetjentene. - Brandfolk kommer ud til nogle voldsomme ulykker og gør det ofte på ugentlig basis. De møder folk, der er kvæstede, slået ihjel og døende, siger Ask Elklit. Det sætter sine spor, men det er forskelligt, hvordan man reagerer, og hvor lang tid der går. - Man kan lære at omgås og arbejde med det, men det er også noget, der sætter sig. Og det kræver, at man får hjælp til at bearbejde. Og i nogle tilfælde sætter oplevelserne sig dybt. Nogle får ikke hjælp i tide, og i nogle tilfælde er det ikke nok, siger Ask Elklit. Han mener, at arbejdsgiver har ansvar for at give krisehjælp, og det også sker mange steder. Men der er også noget grundlæggende på spil i forhold til, hvordan brandfolk arbejder. - Arbejdspresset betyder også noget, og der mangler ofte en restituteringspause. Mange bliver kaldt ud med kort tids mellemrum og nogle gange flere gange om dagen. Så kan der ske en overbelastning af krop, hjerne og sanseapparat. Du kan se indslaget om Jan Tørning her: Sag får betydning i fremtiden Ask Elklit peger på, at erhvervssikringen har været "virkelig været langsomme" til at godkende PTSD specielt for veteraner. - De har også fået en dom i landsretten for ikke at følge med i de videnskabelige artikler og udvikling på området, siger han. Men afgørelsen i Jan Tørnings sag vil få betydning fremadrettet, vurderer professoren. - Jeg håber og tror på, at en lang række andre brandmænd og reddere også får anerkendt deres arbejdsskader. For når kategorien findes, og vi ved, at mange har været tudsatte for voldsomme oplevelser så skal det selvfølgelig også anerkendes, siger Ask Elklit. Og her har det offentlige samt arbejdsgiver et ansvar, mener han. - Når de sender folk ud i voldsomme situationer, og når det koster på en lang række områder, så må det offentlige også være med til at give erstatning.